b'\n_START_ARTICLE_\nMi\xc5\xa1a\xc4\x8de\n_START_SECTION_\nGeografija\n_START_PARAGRAPH_\nMi\xc5\xa1a\xc4\x8de so majhna vas, ki le\xc5\xbei na prodnati terasi med Reko Savo in dolino Lipnice. Nadmorska vi\xc5\xa1ina vasi zna\xc5\xa1a 441 m. Najbli\xc5\xbeja \xc5\xbeelezni\xc5\xa1ka postaja je v Globokem, preko mostu \xc4\x8dez Savo. Od nje se po pribli\xc5\xbeno petnajstih minutah hoje odpre pogled na mi\xc5\xa1a\xc5\xa1ko polje in vas. Naselje je rahlo pomaknjeno v breg, kar pri\xc4\x8da o premi\xc5\xa1ljeni rabi zemlji\xc5\xa1\xc4\x8da in \xc4\x8duvanju obdelovalnih povr\xc5\xa1in. Sredi\xc5\xa1\xc4\x8de vasi je kri\xc5\xbei\xc5\xa1\xc4\x8de treh poti, kjer stoji zidana kapelica. Mi\xc5\xa1a\xc4\x8de nimajo svoje cerkve in spadajo pod \xc5\xbeupnijo Srednja Dobrava. Dobravska cerkev Povi\xc5\xa1anja Svetega kri\xc5\xbea je od Mi\xc5\xa1a\xc4\x8d oddaljena deset minut hoje. V preteklosti sta bila med dobravskimi \xc5\xbeupniki dva znana Slovenca: Jakob Alja\xc5\xbe in Janez Jalen. Glavni farni praznik je na dan Svetega Roka 16. avgusta.\n_START_SECTION_\nZgodovina\n_START_PARAGRAPH_\nUrbar iz leta 1579 omenja na Mi\xc5\xa1a\xc4\x8dah sedem hub (kmetij v lasti zemlji\xc5\xa1kega gospoda). V franciscejskem katastru iz leta 1827 je popisanih \xc5\xa1estnajst kmetij, katerih hi\xc5\xa1na imena so se vsa ohranila do danes. Ker gradnja zunaj obro\xc4\x8da naselja ni bila dovoljena, se vas do danes ni veliko pove\xc4\x8dala. V letu 2015 \xc5\xa1teje naselje dvaindvajset stanovanjskih objektov._NEWLINE_Med drugo svetovno vojno, 5. decembra 1941, so Nemci vse va\xc5\xa1\xc4\x8dane izselili in jih odpeljali v \xc5\xa0entvid. Nekaj se jih je iz \xc5\xa0entvida lahko kmalu vrnilo, nekaj pa jih je moralo v delovno izgnanstvo v Nem\xc4\x8dijo in so se vrnili \xc5\xa1ele na koncu vojne. 7. aprila 1943 je bila na Mi\xc5\xa1a\xc4\x8dah zaradi izdaje odkrita partizanska tiskarna na kmetiji Poglajn. Pri tem sta padla dva \xc4\x8dlana Pokrajinskega komiteja Komunisti\xc4\x8dne partije Slovenije in en partizan. Nemci so lastnika hi\xc5\xa1e odpeljali v Begunje in ga ustrelili. Poleti 1944 je Varnostna obve\xc5\xa1\xc4\x8devalna slu\xc5\xbeba na doma\xc4\x8dem vrtu ustrelila oba star\xc5\xa1a Blekove kmetije.\n_START_SECTION_\nTurizem\n_START_PARAGRAPH_\nZ Mi\xc5\xa1a\xc4\x8d se proti severu odpira razgled na Karavanke in Kamni\xc5\xa1ke Alpe od Kepe do Krvavca. Pohodne poti vodijo \xc4\x8dez Vre\xc4\x8de na razgledi\xc5\xa1\xc4\x8de Ojstra pe\xc4\x8d, kjer je razgled na dolino reke Save. Proti zahodu je mogo\xc4\x8de pe\xc5\xa1pot nadaljevati proti Fuksovi brvi ali proti Pustemu gradu. Skozi vas poteka tudi ozna\xc4\x8dena kolesarska pot.'